text: স্পোর্টস ডেস্ক | প্রকাশের সময় : ১২ নভেম্বর, ২০১৯, ৫:১৪ পিএম
  দক্ষিণ এশিয়ার বেশিরভাগ দেশেই জুয়া অবৈধ হলেও শ্রীলঙ্কায় বৈধ। কিন্তু ফিক্সিংয়ের মতো জুয়াকে অবৈধ করে দেশটি সুদূরপ্রসারী উদ্যোগ নিয়েছে। ক্রিকেট মাঠে ম্যাচ পাতানো বা এই সংক্রান্ত দুর্নীতি বন্ধ করতে গতকাল সোমবার শ্রীলঙ্কা সরকার নতুন আইন পাশ করেছে। এখন থেকে শ্রীলঙ্কান ক্রিকেটে ফিক্সিং করলে পরিণতি হবে জেল।
  নতুন পাশকৃত আইন অনুযায়ী ক্রীড়াঙ্গনে ফিক্সিং করলে সর্বোচ্চ ১০ বছর কারাবাসের বিধানসহ ১০ লাখ রুপি জরিমানা দিতে হবে। বিল পাশের সময় এই প্রস্তাবে সমর্থন দিয়ে স্বাগত জানিয়েছেন শ্রীলঙ্কার ক্রীড়ামন্ত্রী হারিন ফার্নান্দো এবং সাবেক বিশ্বকাপজয়ী অধিনায়ক ও বর্তমান ক্যাবিনেট মন্ত্রী অর্জুনা রানাতুঙ্গা।
  নতুন আইনের একটি ধারা অনুযায়ী, বিদেশের মাটিতেও জুয়া বা এই সংক্রান্ত কাজে লিপ্ত থাকতে পারবেন না কোনো শ্রীলঙ্কান। এই আইন নিয়ে দেশটির ক্রীড়ামন্ত্রী হারিন ফার্নান্দো বলেন, 'এই আইন আটকে দিতে অনেকেই চেষ্টা করেছে। একদম শেষ মুহূর্তে এটা পাশ হওয়ায় আমি অত্যন্ত খুশি।'